text: Glatte vejbaner skyld i flere uheld på E45
  29 januar 2015 kl. 05.21
  Sne og is på vejbanen har torsdag morgen været skyld i ikke mindre end to trafikuheld på motorvej E45 ved Christiansfeld.
  Klokken lidt i seks torsdag morgen fik Sydøstjyllands Politi meldinger om ikke mindre end to uheld på motorvej E45 ved Christiansfeld. Både en bilist i nordgående og en i sydgående retning mistede vejgrebet og kørte galt.
  - Den ene ulykke var en solo-ulykke, og der kunne bilisten selv sørge for at komme videre. Det andet uheld har vi været ude og rydde op efter, men der er ikke meldinger om kødannelser på grund af uheldet, siger vagtchef ved Sydøstjyllands Politi, Kristian Juliussen, til TV SYD.
  Også i Syd- og Sønderjyllands politikreds melder man om meget glatte veje. Her har man haft et uheld på E45 ved Rødekro.
  - Vi fik at vide, at de var ude at salte sent i går aftes, men vi opfordrer selvfølgelig stadig til, at man kører forsigtigt, siger vagtchef Søren Strægaard til TV SYD.
  Pas på, færdselsuheld på den Sønderjyske motorvej ved Rødekro i Sydgående retning. 1 bil holder halvvejs ud i anden vognbane. #politidk
  
  